Burjassot comptarà amb una ràtio menor en les classes de tres anys dels seus centres escolars
2025-07-24

Era una reivindicació històrica per part de l’Ajuntament de Burjassot i, en el pròxim curs 2023/2024 es convertirà en una realitat. Les aules del primer nivell del segon cicle d’Educació Infantil, xiquetes i xiquets de tres anys, baixaràn la seua ratio, és a dir, comptaran amb un número menor d’alumnat.

Tal com es desprén de l’Ordre de la Conselleria d’Educació, Cultura i Esport, publicada el passat 26 d’abril, les citades aules comptaran amb 23 alumnes, baixant en dues unitats les mateixes, podent així el professorat donar una millor atenció a l’alumnat.

Aquesta mesura, que afecta tant els centres públics com concertats, redundarà positivament en l’alumnat burjassoter i, des de la Regidoria d’Educació de l’Ajuntament de Burjassot, dirigida per Manuela Carrero, han mostrat la seua satisfacció per aconseguir aquesta reivindicació educativa tan important per al municipi.

Tal com han informat fonts municipals, aquesta mesura de baixada de ràtio s’anirà implementant en la resta d’aules segons es vagen succeint els cursos escolars, afavorint així que, a poc a poc, tots els nivells educatius compten amb un menor nombre d’alumnes per aula.